b'\n_START_ARTICLE_\nPneumokokin\xc4\x97 infekcija\n_START_SECTION_\nEpidemiologija\n_START_PARAGRAPH_\nPneumokokai plinta oro la\xc5\xa1eliniu b\xc5\xabdu, imlumas \xc5\xa1iai infekcijai yra visuotinis. Ypa\xc4\x8d didel\xc4\x97 rizika susirgti vaikams iki 5 met\xc5\xb3 ir vyresniems nei 65 met\xc5\xb3 asmenims. Pneumokokai lengviausiai plinta vaik\xc5\xb3 kolektyvuose, tokiuose kaip vaik\xc5\xb3 dar\xc5\xbeelis, ikimokyklini\xc5\xb3 u\xc5\xbesi\xc4\x97mim\xc5\xb3 b\xc5\xabreliai, dienos centrai._NEWLINE_Rizikos grupei priklauso vaikai, \xc5\xbemon\xc4\x97s, sergantys l\xc4\x97tin\xc4\x97mis ligomis, turintys silpn\xc4\x85 imunitet\xc4\x85. Taip pat ligai \xc4\xaftakos turi ir i\xc5\xa1oriniai veiksniai, tokie kaip per\xc5\xa1alimas, nuovargis, t. t._NEWLINE_Pneumokok\xc5\xb3 galima rasti ir sveik\xc5\xb3 \xc5\xbemoni\xc5\xb3 organizme. Sveik\xc5\xb3 \xc5\xbemoni\xc5\xb3 nosiarykl\xc4\x97je ne\xc5\xa1iojam\xc5\xb3 pneumokok\xc5\xb3 skai\xc4\x8dius skiriasi, kol kas nenustatyta, kod\xc4\x97l kai kuriems \xc5\xbemon\xc4\x97ms infekcija pasirei\xc5\xa1kia labai lengva forma, o kitiems \xe2\x80\x93 itin sunkia._NEWLINE_Pneumokokai tampa vis atsparesni antibakteriniams vaistams, tod\xc4\x97l intensyviai ie\xc5\xa1koma b\xc5\xabd\xc5\xb3, kaip i\xc5\xa1spr\xc4\x99sti \xc5\xa1i\xc4\x85 problem\xc4\x85. Galimi variantai: rekomendacij\xc5\xb3 gydymui antibakteriniais preparatais diegimas, plataus vartojimo antibiotik\xc5\xb3 ma\xc5\xbeinimas, vakcinacija._NEWLINE_Lietuvoje atlikti tyrimai demonstruoja, kad vartojant antibakterinius vaistus, pneumokoko mikroorganizmo ne\xc5\xa1iojimas nosiarykl\xc4\x97je suma\xc5\xbe\xc4\x97ja tik trumpam: po m\xc4\x97nesio atsistato toks pats pneumokok\xc5\xb3 tankis, kaip ir prie\xc5\xa1 pradedant vartoti antibiotikus\n_START_SECTION_\nLigos ir j\xc5\xb3 diagnostika\n_START_PARAGRAPH_\nPneumokokas gali sukelti invazines ir neinvazines ligas. Neinvazin\xc4\x97ms infekcijos formoms priskiriama pneumonija ir otitai, kurie da\xc5\xbeniausiai pasitaiko tarp ma\xc5\xbe\xc5\xb3 vaik\xc5\xb3. Vidutini\xc5\xa1kai iki 3 met\xc5\xb3 am\xc5\xbeiaus pus\xc4\x97 vaik\xc5\xb3 \xc5\xa1ia liga perserga apie 3 kartus. Invazin\xc4\x97 (arba sistemin\xc4\x97) infekcija kyla pneumokokams patekus \xc4\xaf kraujo sistem\xc4\x85. Da\xc5\xbenai liga yra besimptom\xc4\x97, ta\xc4\x8diau negydant gali sukelti meningit\xc4\x85, artrit\xc4\x85, sinusit\xc4\x85 ir kitas ligas._NEWLINE_Pneumokok\xc5\xb3 sukeltas ligas diagnozuoti yra sunku d\xc4\x97l b\xc5\xabding\xc5\xb3 klinikini\xc5\xb3 po\xc5\xbeymi\xc5\xb3 nebuvimo, tod\xc4\x97l galutin\xc4\x97 pneumokokin\xc4\x97 infekcija da\xc5\xbeniausiai nustatoma tik atlikus laboratorinius tyrimus. Klinikin\xc4\x97 pneumoko sukelt\xc5\xb3 lig\xc5\xb3 eiga pana\xc5\xa1i \xc4\xaf kit\xc5\xb3 bakterij\xc5\xb3 sukeltas ligas, ta\xc4\x8diau da\xc5\xbeniau pasirei\xc5\xa1kia sunkesne forma. Galimi simptomai: staigus kar\xc5\xa1\xc4\x8diavimas, stiprus skausmas kr\xc5\xabtin\xc4\x97s srityje, kosulys, dusulys.\n_START_SECTION_\nProfilaktika ir gydymas\n_START_PARAGRAPH_\nIki 1980 met\xc5\xb3 pneukmokokin\xc4\x97 infekcija daugiausia buvo gydoma penicilinu. Lietuvoje pneumokokin\xc4\x97 infekcijai gydyti naudojamas penicilinas arba amoksicilinas. Paai\xc5\xa1k\xc4\x97jus, kad pneumokokai \xc5\xa1ioms priemon\xc4\x97ms atspar\xc5\xabs, skiriamas cefotaksimas arba cetriaksonas. Vis da\xc5\xbeniau fiksuojami atvejai, kai infekcija yra atspari gydymui antibiotikais._NEWLINE_Norint apsisaugoti nuo pneumokoko infekcijos rekomenduojama stiprinti imunitet\xc4\x85, kreipti d\xc4\x97mes\xc4\xaf \xc4\xaf asmens higien\xc4\x85. Vis d\xc4\x97lto efektyviausia profilaktikos priemon\xc4\x97 nuo pneumokoko i\xc5\xa1lieka skiepai. \xc5\xa0iuo metu yra taikomos dviej\xc5\xb3 tip\xc5\xb3 vakcinos. Polisacharidin\xc4\x97 vakcina yra veiksminga suaugusiems, ta\xc4\x8diau neimunogeni\xc5\xa1ka vaikams iki dvej\xc5\xb3 met\xc5\xb3. Kito tipo konjuguotos pneumokokin\xc4\x97s vakcinos tinkamos ir k\xc5\xabdikiams. Jos yra labai saugios ir imunogeni\xc5\xa1kos. Beveik 100% paskiepyt\xc5\xb3 asmen\xc5\xb3 \xc4\xafgyja antik\xc5\xabnius prie\xc5\xa1 visus vakcinos sud\xc4\x97tyje esan\xc4\x8dius polisacharidinius antigenus.\n_START_SECTION_\nSynflorix\n_START_PARAGRAPH_\nSynflorix yra pneumokokin\xc4\x97 polisacharidin\xc4\x97 konjuguota vakcina, apsauganti nuo pneumokokin\xc4\x97s infekcijos. Ji skirta k\xc5\xabdikiams ir vaikams nuo pusantro m\xc4\x97nesio iki 2 met\xc5\xb3 am\xc5\xbeiaus._NEWLINE_Norint pasiekti optimali\xc4\x85 apsaug\xc4\x85, reikalingos 4 vakcinos doz\xc4\x97s. Pirmoji doz\xc4\x97 skiepijama antr\xc4\x85j\xc4\xaf gyvenimo m\xc4\x97nes\xc4\xaf, kitos trys doz\xc4\x97s \xe2\x80\x93 ma\xc5\xbeiausiai vieno m\xc4\x97nesio intervalu tarp kiekvienos vakcinos. Revakcinacija rekomenduojama pra\xc4\x97jus ma\xc5\xbeiausiai pusei met\xc5\xb3 po paskutin\xc4\x97s doz\xc4\x97s. Tyrimais \xc4\xafrodyta, jog imunin\xc4\x97 atmintis susidaro jau po pirm\xc5\xb3 vakcinos dozi\xc5\xb3._NEWLINE_Vakcinos vartojim\xc4\x85 reikia atid\xc4\x97ti sergant \xc5\xabmine, kar\xc5\xa1\xc4\x8diavimu pasirei\xc5\xa1kian\xc4\x8dia liga. Taip pat vakcin\xc4\x85 reik\xc4\x97t\xc5\xb3 atsargiai naudoti asmenims, sergantiems kraujo kre\xc5\xa1\xc4\x97jimo ligomis._NEWLINE_Klinikiniais tyrimais nustatyta, kad vartojant Synflorix, imuninis atsakas pasirei\xc5\xa1k\xc4\x97 \xc4\xaf visus vakcinose esan\xc4\x8dius serotipus.'